Document ID: 32013R0438

REGOLAMENT TAL-KUMMISSJONI (UE) Nru 438/2013
tat-13 ta’ Mejju 2013
li jemenda u jikkoreġi l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu ta’ ċerti addittivi tal-ikel
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3) tiegħu,
Billi:
(1)
L-Anness II tar-Regolament (KE) Nru 1333/2008 jistabbilixxi lista ta’ addittivi tal-ikel tal-Unjoni approvati għall-użu fl-ikel, u l-kundizzjonijiet tal-użu tagħhom.
(2)
Din il-lista tista’ tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2), jew fuq inizjattiva tal-Kummissjoni jew wara li ssir applikazzjoni.
(3)
Il-lista tal-addittivi tal-ikel tal-Unjoni ġiet stabbilita abbażi tal-addittivi tal-ikel li jistgħu jintużaw fl-ikel skont id-Direttiva tal-Parlament Ewropew u tal-Kunsill 94/35/KE tat-30 ta’ Ġunju 1994 dwar is-sustanzi li jagħtu ħlewwa għall-użu f’oġġetti tal-ikel (3), id-Direttiva 94/36/KE tal-Parlament Ewropew u tal-Kunsill tat-30 ta’ Ġunju 1994 dwar il-kuluri għall-użu fl-ikel (4), u d-Direttiva tal-Parlament Ewropew u tal-Kunsill 95/2/KE tal-20 ta’ Frar 1995 dwar l-addittivi tal-ikel għajr kuluri u sostanzi li jagħtu ħlewwa (5), u wara reviżjoni tal-konformità tagħhom mal-Artikoli 6, 7 u 8 tar-Regolament (KE) Nru 1333/2008. Il-lista tal-Unjoni stabbilita fl-Anness II tar-Regolament (KE) Nru 1333/2008 telenka l-addittivi tal-ikel abbażi tal-kategoriji tal-ikel li magħhom jistgħu jiżdiedu dawk l-addittivi.
(4)
Minħabba d-diffikultajiet preżenti matul it-trasferiment tal-addittivi tal-ikel għas-sistema l-ġdida ta’ kategorizzazzjoni prevista fl-Anness II tar-Regolament (KE) Nru 1333/2008, ġew introdotti ċerti żbalji u għandhom jiġu kkoreġuti. B’mod partikolari, l-użu tal-antiossidanti fi frott u ħxejjex imqaxxra u mqatta’ għandu jkun limitat għal frott u ħxejjex ippakkjati minn qabel, imkessħa, mhux ipproċessati u lesti għall-konsum biss. L-użu tal-aċidu sorbiku - sorbati, aċidu Benżojku - benżoati; il-p-idrossibenżoati(E 200-219) għandhom ikomplu jkunu awtorizzati fi prodotti tal-laħam ittrattati bis-sħana, u l-użu tan-Natamiċina (E 235) għandu jibqa’ jkun awtorizzat f’zalzett ikkurat imnixxef u ttrattat bis-sħana. Il-limiti massimi għall-użu tal-Kurkumina (E 100) f’ħut ipproċessat u prodotti tas-sajd inkluż molluski u krustaċji għandhom jiġu introdotti u jikkorrispondu mal-livelli speċifikati fid-Direttiva 94/36/KE. Il-limiti massimi għall-użu tad-diossidu tas-siliċju - silikati (E 551- 559) għandhom jinbidlu għal quantum satis kif speċifikat fid-Direttiva 95/2/KE u għall-użu tad-diossidu tas-siliċju - silikati (E 551 - 553) kif speċifikat mir-Regolament tal-Kummissjoni (UE) Nru 380/2012 tat-3 ta’ Mejju 2012 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar il-kondizzjonijiet ta’ użu u l-livelli ta’ użu għall-addittivi tal-ikel li fihom l-aluminju (6).
(5)
Hemm kjarifiki meħtieġa fir-rigward tal-użu tal-addittivi tal-ikel f’ċerti kategoriji tal-ikel. Fil-kategorija tal-ikel 13.1.4. “Ikel ieħor għat-tfal iż-żgħar” għandhom jiġu stabbiliti kundizzjonijiet ta’ użu għall-addittivi tal-ikel E 332 “Ċitrati tal-potassju” u E338 “Aċidu fosforiku”. Fil-kategorija tal-ikel 14.2.6 “Xorb spirituż kif definit fir-Regolament (KE) Nru 110/2008” l-użu ta’ kuluri tal-ikel ma għandux ikun awtorizzat f’Geist kif definit fl-Anness II.17 tar-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi, ta’ xorb spirituż u li jħassar ir-Regolament tal-Kunsill (KEE) Nru 1576/89 (7) L-użu tal-kuluri tal-ikel Isfar kinolin (E 104), Isfar Inżul ix-Xemx FCF/Isfar fl-Oranġjo S (E 110) u lewn il-pepprin 4R, Aħmar kuċċinilja A (E 124) f’ċertu xorb spirituż għandu jiġi introdott mill-ġdid minħabba li dan l-użu mhux ta’ tħassib dwar is-sikurezza għat-tfal. Għandu jiġi kkjarifikat li Karamelli (E 150a-d) jista’ jintuża fil-prodotti kollha li jappartjenu għall-kategorija tal-ikel 14.2.7.1 “Inbejjed aromatizzati”.
(6)
Għalhekk, il-lista tal-addittivi tal-ikel tal-Unjoni għandha tiġi kkoreġuta, ikkjarifikata u titlesta sabiex tinkludi l-użi kollha permessi u tikkonforma mal-Artikoli 6, 7 u 8 tar-Regolament (KE) Nru 1333/2008.
(7)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel (“l-Awtorità”) sabiex taġġorna l-lista tal-Unjoni ta’ addittivi tal-ikel stipulata fl-Anness II għar-Regolament (KE) Nru 1333/2008, għajr meta l-aġġornament inkwistjoni ma jkunx mistenni li jħalli effett fuq is-saħħa tal-bniedem. Minħabba li l-lista tal-Unjoni hija emendata sabiex tinkludi l-użi diġà permessi f’konformità mad-Direttiva 94/35/KE, id-Direttiva 94/36/KE, u d-Direttiva 95/2/KE, tikkostitwixxi aġġornament ta’ din il-lista li x’aktarx ma jħallix effett fuq is-saħħa tal-bniedem. Għalhekk, mhux meħtieġ li tfittex l-opinjoni tal-Awtorità.
(8)
L-Anness II tar-Regolament (KE) Nru 1333/2008 għandu għalhekk jiġi emendat skont dan.
(9)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Mejju 2013.

Labels: 0
3
17